এসএসসি নিয়োগ কাণ্ডে নতুন মোড়, ‘দাগি’ প্রার্থীদের হাইকোর্টে আর্জি

কলকাতা: রাজ্যের এসএসসি নিয়োগ দুর্নীতি (SSC Recruitment Scam) মামলায় ফের আইনি লড়াই শুরু হল। এবার কলকাতা হাইকোর্টের (Calcutta High Court) দ্বারস্থ হলেন একদল প্রার্থী, যাদের বিরুদ্ধে দুর্নীতির অভিযোগ আংশিকভাবে প্রমাণিত হয়েছে। তাঁদের দাবি, তাঁরা সম্পূর্ণভাবে অপরাধী নন। তাই নতুন করে শুরু হওয়া নিয়োগ প্রক্রিয়ায় তাঁদেরও সুযোগ দেওয়া হোক।

প্রার্থীদের আইনজীবীরা আদালতে যুক্তি দেখিয়েছেন, এসএসসি পরীক্ষার সময় অনিয়ম হয়েছে ঠিকই, কিন্তু সব পরীক্ষার্থী সেই অনিয়মের সঙ্গে যুক্ত ছিলেন না। অনেকেই সঠিক নিয়ম মেনে পরীক্ষা দিয়েছেন। কিন্তু তদন্ত চলাকালীন কিছু প্রার্থীর নাম ভুলক্রমে বা সামান্য অসঙ্গতির কারণে ‘দূষিত তালিকা’-য় চলে এসেছে। ফলে তাঁরা চাকরির সুযোগ হারাচ্ছেন।

আরও পড়ুন: ১ সেপ্টেম্বর থেকে কমল কমার্শিয়াল গ্যাসের দাম

আবেদনকারীরা আদালতে স্পষ্ট জানিয়েছেন, ঘুষ দিয়ে বা অবৈধ প্রক্রিয়ায় চাকরি আদায় করেননি তাঁরা। তাঁদের বক্তব্য, নির্দিষ্ট কয়েকজন দুর্নীতিতে জড়িত হলেও, সেই অপরাধের দায় যেন সবার ওপর বর্তায় না। তাই যাঁরা প্রকৃত যোগ্য, তাঁদের চাকরির অধিকার অস্বীকার করা উচিত নয়।

প্রসঙ্গত, এসএসসি নিয়োগ দুর্নীতি মামলায় ইতিমধ্যেই বিপুল সংখ্যক প্রার্থীর নিয়োগ বাতিল হয়েছে। কলকাতা হাই কোর্ট নতুন করে নিয়োগ প্রক্রিয়া চালুর নির্দেশ দিয়েছে। এর মধ্যেই আংশিক অভিযুক্ত প্রার্থীদের এই আবেদনে আইনি মহলে তৈরি হয়েছে নতুন বিতর্ক।

আইন বিশেষজ্ঞদের একাংশের মতে, আদালত যদি এই আবেদন মেনে নেয়, তবে নিয়োগ প্রক্রিয়া আরও জটিল হয়ে পড়বে। অন্যদিকে, প্রার্থীদের দাবি, প্রকৃত যোগ্যরা যাতে অন্যায়ের শিকার না হন, সেই দিকেই নজর দেওয়া উচিত। এখন দেখার বিষয়, হাই কোর্ট শেষ পর্যন্ত কী সিদ্ধান্ত নেয়।

দেখুন আরও খবর: